D ô v o d o v á   s p r á v a

Všeobecná časť
Návrh nariadenia vlády Slovenskej republiky o minimálnych bezpečnostných a zdravotných požiadavkách na stavenisko (ďalej len „nariadenie vlády“) implementuje smernicu Rady č. 92/57/EHS z 24. júna 1992 o uplatňovaní minimálnych bezpečnostných a zdravotných požiadaviek na dočasných alebo lokalitne sa meniacich staveniskách (ďalej len „smernica“), ktorá je ôsmou samostatnou smernicou k rámcovej smernici Rady 89/391/EHS. Smernica upravuje špecifickú problematiku bezpečnosti a ochrany zdravia zamestnancov na staveniskách, na ktorých časté zmeny  pracovísk a  nedostatočné organizačné a iné opatrenia v štádiu prípravy a realizácie stavby spôsobujú, že  zamestnanci sú vystavení väčšiemu riziku vzniku pracovných úrazov alebo iného poškodenia zdravia.
Návrh nariadenia vlády je vykonávacím predpisom k zákonu č. 330/1996 Z. z. o bezpečnosti a ochrane zdravia pri práci v znení neskorších predpisov (ďalej len „zákon“). Návrh nariadenia vlády konkretizuje všeobecné povinnosti zamestnávateľa  v prípravnej a realizačnej etape projektu stavby všeobecne upravené v zákone.
Návrh nariadenia vlády v súlade so smernicou ustanovuje koordinátora bezpečnosti a ochrany zdravia pre prípravnú etapu projektu - koordinátora dokumentácie, koordinátora bezpečnosti a ochrany zdravia pre realizačnú etapu projektu - koordinátora bezpečnosti, spoluprácu zamestnávateľov a ďalších osôb, ktoré vykonávajú práce na spoločnom pracovisku. Ďalšie ustanovenia sa týkajú zásad bezpečnosti a ochrany zdravia pri práci, ktoré uplatňuje zamestnávateľ v špecifických podmienkach konkrétneho staveniska, ako aj informovania zamestnancov o bezpečnosti a ochrane zdravia pri práci, o vykonaných opatreniach a účasti zamestnancov a zástupcov zamestnancov  na riešení problematiky upravenej návrhom nariadenia vlády.
Návrh nariadenia vlády je v súlade s Ústavou Slovenskej republiky, zákonom a ďalšími všeobecne záväznými právnymi predpismi.
Ministerstvo financií Slovenskej republiky žiadalo dopracovať predpokladané finančné dôsledky na štátny rozpočet (list č. 4890/2001 – 81 z 08. 03. 2001). Návrh nariadenia vlády má dopad na štátny rozpočet a na rozpočet obcí, ak sú stavebníkmi. Návrh nariadenia vlády predpokladá, v súvislosti s ustanovením koordinátora dokumentácie a koordinátora bezpečnosti a vykonávaním ich úloh, nárast potrebných súvisiacich finančných prostriedkov vo výške 28 000.- Sk ročne na jednu stavbu. 
Celkový dopad na štátny rozpočet v roku 2002 sa predpokladá vo výške 16,2 až 32,5 mil. Sk a v nasledujúcom roku sa predpokladá vo výške 32,5 mil. Sk ročne, a to za predpokladu, že kapitálové výdavky štátneho rozpočtu sa týkajú priemerne 1150 stavebných akcií, že stavba s priemernými investičnými nákladmi vo výške 7, 9 mil. Sk bude ukončená v priebehu troch rokov a priemerný mesačný zárobok koordinátora bude 12 800.- Sk pri predpokladaných odvodoch vo výške 38%.
Návrh nariadenia vlády bude mať pozitívny vplyv na zníženie výšky škody spôsobenej pracovnými úrazmi, napr. nákladov na liečenie a odškodnenie pracovného úrazu. Návrh nariadenia vlády bude mať aj určitý pozitívny vplyv na zamestnanosť v súvislosti s ustanovením koordinátora bezpečnosti v rozsahu úmernom počtu stavebných akcií. nemá vplyv na životné prostredie.

D o l o ž k a     z l u č i t e ľ n o s t i
návrhu nariadenia vlády s právom Európskej únie

1.    Navrhovateľ nariadenia vlády:  Ministerstvo práce, sociálnych veci a rodiny 
       Slovenskej republiky.

2.	Názov návrhu:  Nariadenie vlády Slovenskej republiky o minimálnych bezpečnostných a zdravotných požiadavkách na stavenisko.

3.	V práve Európskej únie je problematika návrhu nariadenia vlády Slovenskej  republiky upravená Smernicou Rady č. 92/57/EHS z 24. júna 1992 o uplatňovaní minimálnych bezpečnostných a zdravotných požiadaviek na dočasných alebo lokalitne sa meniacich staveniskách, ktorá je ôsmou samostatnou smernicou v zmysle článku 16 (1) smernice 89/391/EHS vydanou na základe čl. 137 Zmluvy o založení Európskych spoločenstiev v znení Amsterdamskej zmluvy.
Požiadavka na vydanie predpisov na zaistenie bezpečnosti a ochrany zdravia pri práci sa zakladá i čl. 3 Európskej sociálnej charty.
 
4.	Návrh nariadenia vlády svojou problematikou

      a)  patrí medzi prioritné oblasti aproximácie práva obsiahnuté v čl. 70 Európskej       dohody o pridružení v oblasti ochrany zamestnancov na pracovisku,
b)	patrí medzi priority odporúčané v Príprave asociovaných krajín strednej a východnej Európy  na integráciu do vnútorného trhu Európskej únie (Biela kniha), uvedené v sekcii 4 Sociálne záležitosti, časť III Bezpečnosť a ochrana zdravia pri práci. 

5.	Charakteristika právnych noriem Európskej únie, ktorými je upravená problematika návrhu nariadenia vlády:

Smernica Rady č. 92/57/EHS z 24. júna 1992 o uplatňovaní minimálnych bezpečnostných a zdravotných požiadaviek na dočasných alebo lokalitne sa meniacich staveniskách, je ôsmou samostatnou smernicou v zmysle článku 16 (1) smernice 89/391/EHS. Smernica rieši  špecifické bezpečnostné a zdravotné požiadavky na staveniská a predstavuje konkrétny príspevok k vytváraniu sociálnej dimenzie vnútorného trhu Európskeho spoločenstva a Charty sociálnych práv zamestnancov z roku 1989.

6.	Vyjadrenie stupňa kompatibility s právnymi normami Európskej únie :

Návrh nariadenia vlády Slovenskej republiky je čiastočne kompatibilný s dokumentom uvedeným v bode č. 3. Úplná kompatibilita sa dosiahne novelou zákona Národnej rady Slovenskej republiky č. 330/1996 Z. z.

Osobitná časť

K § 1

     Vymedzuje predmet úpravy nariadenia vlády, ktorým sú minimálne bezpečnostné a zdravotné požiadavky na stavenisko, okrem banskej činnosti a dobývania ložísk nevyhradených nerastov, ktoré upravujú osobitné právne predpisy.

K § 2

     Ustanovenie upravuje úlohu stavebníka poveriť koordinátora dokumentácie a koordinátora bezpečnosti pre každé stavenisko, na ktorom vykonávajú činnosť viacerí dodávatelia prác, zabezpečiť vypracovanie plánu bezpečnosti a ochrany zdravia pre konkrétne stavenisko a oznámiť potrebné údaje územne príslušnému inšpektorátu práce v určených prípadoch a pred začatím prác.

K § 3

     Upravuje potrebu aplikovať všeobecné zásady prevencie týkajúce sa bezpečnosti a ochrany zdravia pri práci v etape navrhovania a prípravy projektu. Ustanovenie  taxatívne určuje prípady, kde je uplatňovanie všeobecných zásad prevencie nevyhnutné.

K § 4

     V prípravnej etape projektu poverený koordinátor dokumentácie zabezpečuje uplatňovanie všeobecných zásad prevencie a vypracovanie plánu bezpečnosti a ochrany zdravia s ohľadom na vykonávanie konkrétnych prác na stavenisku, ktorého obsahom sú aj osobitné opatrenia pre jednotlivé práce uvedené v prílohe č. 2 k nariadeniu vlády. Koordinátor dokumentácie zabezpečí vypracovanie podkladu zodpovedajúceho charakteru projektu, ktorého súčasť tvoria informácie o bezpečnosti a ochrane zdravia pri práci.

K § 5

     Poverený koordinátor bezpečnosti v realizačnej etape projektu zabezpečuje dodržiavanie všeobecných zásad prevencie a plánu bezpečnosti a ochrany zdravia pri práci. 
      Ustanovenie vymedzuje koordinačnú právomoc vo vzťahu k spolupráci zamestnávateľom vykonávajúcich práce na spoločnom pracovisku, opatreniam prijímaným na kontrolu pracovných postupov, prevenciu vzniku pracovných úrazov a poskytovanie informácií.

K § 6

       Upravuje všeobecné opatrenia uplatňované zamestnávateľom počas realizácie prác na stavenisku. Týkajú sa určenia komunikácii na pohyb zamestnancov a mobilných pracovných prostriedkov, podmienok pre manipuláciu s materiálmi, technickej údržby a kontroly pracovných prostriedkov, určenia plôch na skladovanie materiálov, odstraňovania odpadu a ďalšie zásady.

K § 7

     Zamestnávateľ na zaistenie bezpečnosti a ochrany zdravia na stavenisku aplikuje ustanovenia všeobecnej právnej úpravy bezpečnosti a ochrany zdravia pri práci v súlade s minimálnymi požiadavkami uvedenými v prílohe č. 3 k nariadeniu vlády a vykonáva opatrenia podľa  usmernenia koordinátora bezpečnosti.

K § 8

       V ustanovení sa vymedzujú iné osoby, ktoré vykonávajú pracovnú činnosť na stavenisku. Ide o samostatne zárobkovo činnú osobu a zamestnávateľa vykonávajúceho prácu osobne, na ktorých sa primerane vzťahujú ustanovenia osobitných predpisov na zaistenie bezpečnosti a ochrany zdravia práci, nariadenia vlády a usmernenia koordinátora bezpečnosti.

K § 9

     Zamestnávateľ poskytne zamestnancom v súlade so zákonom č. 330/1996 Z. z. v znení neskorších predpisov zrozumiteľné informácie o všetkých opatreniach prijatých na zaistenie bezpečnosti a ochrany zdravia pri práci na stavenisku. Zabezpečuje sa vzájomná výmena týchto informácií medzi zamestnávateľom a samostatne zárobkovo činnou osobou.

K § 10

     Bližšie špecifikuje právo zamestnancov a zástupcov zamestnancov zúčastňovať sa na riešení problematiky upravenej nariadením vlády, ktoré je vymedzené v zákone č. 330/1996 Z. z. v znení neskorších predpisov.

K § 11

     Ustanovuje sa primeraná legisvakančná doba na zosúladenie súčasných stavenísk s ustanoveniami nariadenia vlády. 

K § 12

     Navrhuje sa termín účinnosti od 1. januára 2002.

K prílohe č. 1

     Príloha uvádza  údaje, ktoré obsahuje stavebníkom  vypracované oznámenie a zaslané miestne príslušnému inšpektorátu práce.

K prílohe č. 2

     Príloha  na účely § 4 nariadenia vlády uvádza príklady prác s osobitným nebezpečenstvom pre život a zdravie zamestnancov.

K prílohe č. 3

     V prílohe sa podrobnejšie špecifikujú požiadavky, ktoré vytvárajú minimálny štandard na zaistenie bezpečnosti a ochrany zdravia pri práci na staveniskách. Upravujú sa všeobecné minimálne požiadavky na stavenisko i osobitné minimálne požiadavky na stavenisko, pre jeho vnútorné i vonkajšie pracoviská.